Paterna recapta 1.820€ en el Mercat Solidari de la Setmana del Major per a la Casa ASPANION per a xiquets/as amb càncer
12/06/2023

# Paterna recapta 1.820€ en el Mercat Solidari de la Setmana del Major per a la Casa ASPANION per a xiquets/as amb càncer

[![Paterna recapta 1.820€ en el Mercat ambulant Solidari de la Setmana del Major per a la Casa ASPANION per a xiquets/as amb càncer](/images/noticias/2023/6/8863/8863_lg.jpg)](/images/noticias/2023/6/8863/8863_lg.jpg)

12.06.2023

*   La recaptació es destinarà al projecte de Casa ASPANION de l'associació Cors Solidaris, per a la construcció a Paterna d'una residència equipada per a xiquets/as amb càncer i les seues famílies.
*   Gràcies a les persones usuàries del Centre d'Envelliment Actiu (CEA), que de manera voluntària han col·laborat amb aquesta iniciativa municipal, s'ha aconseguit la major recaptació de la història d'aquest mercat ambulant, que s'emmarca dins de la Setmana del Major de Paterna.

L'Ajuntament de Paterna ha aconseguit una recaptació de 1.820 euros, a través del Mercat ambulant Solidari celebrat amb motiu de la Setmana del Major. La recaptació es destinarà al projecte de Casa ASPANION de l'associació Cors Solidaris, per a la construcció a la ciutat d'una residència equipada per a xiquets/as amb càncer i les seues famílies.

Gràcies a les persones usuàries del Centre d'Envelliment Actiu (CEA), que de manera voluntària han col·laborat amb aquesta iniciativa municipal, s'ha aconseguit la major recaptació de la història d'aquest mercat ambulant.

Aquest Mercat ambulant Solidari, que s'ha situat durant una setmana en la plaça Clot de Joan del municipi, va iniciar la programació de la Setmana del Major el passat 5 de juny. També es va donar la xarrada Alimenta el teu benestar. Consells de nutrició per a persones majors. Aqueix mateix dia es va celebrar l'obertura de l'exposició de tallers Intercentres, amb un recital de poesia.

El dimarts 6 es va dur a terme la visita al Palau dels Comtes de Cervellón (Anna) i a la vesprada es va realitzar a l'auditori Antonio Cabeza una exhibició dels tallers del CEA, amb diferents gèneres de dansa i música.

D'altra banda, el dimecres 7 es va fer un viatge cultural a Manzanera (Terol), amb esmorzar, visita guiada, menjar i ball. El calendari d'activitats va continuar amb la visita la Casa Assut de Paterna.

Hui, divendres 9 de juny, s'ha clausurat la programació amb una masterclass de zumba en plaça Clot de Joan, on també s'ha tancat el Mercat ambulant Solidari.

El Tinent Alcalde de Protecció de les Persones, Julio Fernández, ha destacat que _“la Setmana del Major i tota la programació cultural-lúdica que proposem des de l'Ajuntament és una més de les propostes municipals amb la qual compten les persones majors de Paterna per a fomentar i impulsar el seu envelliment actiu, alhora que posem en valor el seu important paper a la nostra ciutat i en la societat, en general”._